
1. Consideraţii preliminare

 

Elementul cheie al strategiei de pregătire a ţărilor asociate în vederea accederii lor la statutul de membru al UE îl constituie micşorarea decalajului dintre ţările asociate şi UE pentru pregătirea celor dintâi în scopul integrării pe piaţa internă a Uniunii. Această pregătire este sprijinită printr-o serie de măsuri menite să promoveze integrarea, cum ar fi dezvoltarea unor elemente comune de infrastructură în transporturi, energie, mediu, ştiinţă şi tehnologie etc, ca şi cooperarea în politica externă şi de securitate şi în domeniul justiţiei şi al afacerilor interne.

Lansat în urma întâlnirii de la Paris a “Grupului celor 24” din iulie 1989, Programul Phare al Uniunii Europene a fost un răspuns rapid la schimbările din Europa Centrală şi de Est. 

Iniţial, Phare a fost creat pentru sprijinirea reformelor economice din Polonia şi Ungaria (Pologne Hongrie Aide ŕ la Réconstruction Economique) şi reprezenta eforturile internaţionale făcute de cele 24 de ţări puternic industrializate în vederea acordării de ajutor economic democraţiilor din aceste ţări. Pe măsură ce alte state din zonă au înlăturat regimul comunist, optând pentru o economie de piaţă şi o societate democratică, ele au devenit partenere UE în acest program.

Programul Phare are două obiective principale în ţările partenere:

· Să sprijine procesul de reformă economică şi socială

· Să susţină procesul de integrare europeană

Procesul reformei a devenit legat indisolubil de procesul de integrare europeană prin care cele mai multe ţări din estul şi centrul Europei se pregătesc pentru aderarea la Uniunea Europeană. Phare a devenit inevitabil şi instrumentul de susţinere a acestui al doilea proces. Schimbările radicale din mediul economic, politic, social, ca şi cele din mentalitatea oamenilor, ce însoţesc procesul de reformă, sunt o garanţie a adoptării de către statele candidate la aderare a valorilor fundamentale ale Uniunii Europene. 

Aceste procese interconectate necesită o perioadă îndelungată, ele cerând mutaţii structurale fundamentale, precum: transferul proprietăţii de la stat către sectorul particular, asigurarea liberei concurenţe pe piaţă, liberalizarea schimburilor comerciale şi a principalelor instrumente ale pieţei: preţ, ofertă, cerere, restructurarea coloşilor industriali nerentabili, descentralizarea deciziei la nivel local şi teritorial, dezvoltarea societăţii civile ca partener şi alternativă a administraţiei centrale în rezolvarea problemelor comunităţii.

Programul Phare al Uniunii Europene este principalul instrument financiar de sprijinire a reformei ce urmăreşte pregătirea ţărilor din Centrul şi Estul Europei în vederea aderării la UE. Programul Phare finanţează transfer de expertiză, echipament, pregătire profesională şi lucrări publice într-un număr mare de sectoare cum sunt: privatizarea, restructurarea, protecţia mediului, asigurarea sănătăţii şi siguranţa locului de muncă, măsuri active de combatere a şomajului, reabilitarea drumurilor şi căilor ferate, etc.

Cele două mari priorităţi actuale ale programului sunt: dezvoltarea infrastructurii necesare aderării la UE (care va mobiliza aprox. 70% din totalul fondurilor Phare) şi consolidarea instituţiilor necesare aderării, în special modernizarea administraţiei publice. Rolul Programului Phare este, de asemenea, acela de menţinere a păcii, de consolidare a democraţiei şi pluralismului politic în perspectiva extinderii Uniunii.

În prezent, 13 ţări primesc asistenţă prin intermediul Programului Phare. Zece dintre acestea sunt state candidate la aderare: Polonia, Ungaria, Bulgaria, România, Republica Cehă, Estonia, Letonia, Lituania, Slovacia, Slovenia. Celelalte trei sunt: Albania, Bosnia şi Herzegovina şi FYROM. 

Un Parteneriat pentru Aderare (PA) a fost realizat cu fiecare dintre ţările candidate. Acest Parteneriat stabileşte domeniile prioritare în care ţara respectivă trebuie să facă progrese în vederea pregătirii pentru a deveni membru UE şi descrie modalităţile în care Phare va sprijini astfel de pregătiri pentru aderare. Parteneriatele pentru Aderare furnizează un cadru unic pentru programarea priorităţilor fiecărui stat candidat, precum şi a mijloacelor financiare disponibile pentru implementarea acestor priorităţi.

Fiecare Parteneriat pentru Aderare este completat de un Program Naţional pentru Adoptarea Acquis-ului Comunitar (PNAAC). Acest program oferă detalii despre proiectele ţării respective în vederea atingerii priorităţilor stabilite în PA, împreună cu finanţarea pentru fiecare dintre domeniile de activitate propuse.

Pentru cele trei ţări care nu sunt candidate la aderarea în UE, Phare continuă să ofere sprijin pentru tranziţia lor la democraţie şi la o economie de piaţă. O mare parte a sprijinului furnizat de Phare acestor state constă în transfer de expertiză (know-how), sub formă de consiliere, consultanţă, formare profesională şi studii.

Asistenţa din partea Programului Phare este condiţionată de stabilitatea politică din statele respective şi de un angajament continuu faţă de idealurile democratice şi de principiile economiei de piaţă.

Phare acordă mai ales fonduri nerambursabile, dar poate acorda fonduri şi sub forma împrumuturilor.

Asistenţa Phare se bazează pe o abordare descentralizată, legată de nevoile beneficiarului, menită să dezvolte prerogativele şi răspunderile statelor beneficiare faţă de programarea şi administrarea ajutorului extern. Programele de asistenţă au fost lansate în scopul satisfacerii nevoilor imediate ale unei economii în tranziţie în domeniul educaţiei, bancar sau al privatizării. De atunci, acţiunea prioritară a fost extinsă şi în alte sectoare. 

Acest proces presupune din partea statelor partenere inclusiv un efort de dezvoltare instituţională concretizată prin raţionalizarea structurilor de implementare. Obiectivele acestui proces sunt legate de :

· creşterea transparenţei operaţiunilor şi evitarea dispersării fondurilor;

· utilizarea, la maximum posibil, a avantajelor legate de existenţa unor agenţii de implementare, instituţii viabile răspunzătoare pentru managementul şi implementarea programelor finanţate din fonduri comunitare.

Obiectivul primordial al Programului Phare va rămâne acela de a contribui la procesul de reformă economică, ajustare structurală şi dezvoltare susţinută. 

Phare îşi coordonează activităţile cu cele ale Băncii Europene de Investiţii (BEI), Băncii Europene pentru Reconstrucţie şi Dezvoltare (BERD) şi Băncii Mondiale, astfel încât să asigure o abordare strategică complementară în acţiunile acestor organizaţii în Europa Centrală şi de Est.

 

2. Noi instrumente financiare de pre-aderare (PHARE, ISPA, SAPARD) 

Ca urmare a semnării între Comisia Europeană şi Guvernul României, la 16 iulie 1998 la Bucureşti, a Memorandumului de Înţelegere asupra înfiinţării Oficiului Central de Plăţi şi Contractare şi la 20 octombrie 1998, la Bruxelles, a Memorandumului de Înţelegere asupra înfiinţării Fondului Naţional, a intrat în vigoare un nou mecanism de gestiune financiară a asistenţei nerambursabile acordate României de Uniunea Europeană. 

Noul mecanism se bazează pe înfiinţarea şi funcţionarea Oficiului Central de Plăţi şi Contractare, a Fondului Naţional pentru Preaderare, pe aplicarea unui sistem descentralizat de implementare a proiectelor ce stabileşte agenţii de implementare şi agenţii de plăţi şi pe monitorizarea comună a implementării în cadrul unui Comitet Mixt de Monitorizare, alcătuit din reprezentanţii instituţiei ce coordonează Fondul Naţional, ai instituţiei ce coordonează asistenţa şi ai Comisiei Europene. 

Acest nou mecanism s-a aplicat începând cu Programul Operaţional de Ţară PHARE 1998 şi funcţionarea sa constituie clauza de condiţionalitate pentru alocarea fondurilor din partea Uniunii Europene. De asemenea, prevederile celor două acorduri s-au aplicat şi asistenţei acordate de Uniunea Europeană începând cu anul 2000, respectiv celor 3 instrumente financiare de preaderare PHARE, ISPA şi SAPARD care au făcut, fiecare, obiectul unor memorandumuri de finanţare. Înfiinţarea şi funcţionarea Oficiului Central de Plăţi şi Contractare şi a Fondului Naţional pentru Preaderare a revenit Ministerului Finanţelor. 

Programele ISPA, SAPARD şi, în parte, PHARE (investiţiile în coeziunea economică şi socială) au urmărit aceleaşi obiective ca şi fondurile structurale şi de coeziune alocate statelor membre ale Uniunii Europene.

Programul PHARE sprijină pregătirea aderării în trei domenii: construcţia instituţională, investiţii în conformitate cu cerinţele Uniunii Europene şi investiţii in coeziunea economică şi socială. 

Programul ISPA, modelat după Fondul European de Coeziune, este alocat în proporţii egale investiţiilor în domeniile transporturilor şi mediului. Sunt finanţate numai proiecte mari, alocarea minimă admisă fiind de 5 milioane EURO pe fiecare proiect. Astfel, sunt finanţate investiţii în dezvoltarea reţelelor europene de transport, a celor naţionale conectate la reţelele europene, precum şi investiţii în măsuri de protecţie a mediului care permit statului beneficiar îndeplinirea exigenţelor comunitare în această materie (uzine de reciclare a apei, a deşeurilor, instalaţii de filtrare a aerului etc.). 

Programul SAPARD, destinat domeniilor agriculturii şi dezvoltării rurale, este modelat după Fondul European de Garantare şi Îndrumare a Agriculturii (FEOGA). Proiectele finanţate sunt de tipul: investiţiilor în societăţile agricole, îmbunătăţirii producţiei şi comercializării produselor agricole şi piscicole, îmbunătăţirii structurilor instituţionale pentru controlul calităţii şi sănătăţii produselor animale şi vegetale, a alimentelor şi protecţia consumatorului, identificării unor metode de producţie agricolă pentru protecţia mediului şi menţinerea ecosistemelor rurale, dezvoltării şi diversificării activităţilor economice în mediul rural, creării de forme de asistenţă şi servicii manageriale pentru agricultori, sprijinirii asocierii agricultorilor, renovarea şi dezvoltarea aşezărilor rurale, îmbunătăţiri funciare (inclusiv irigaţii) şi clasificarea terenurilor, crearea şi îmbunătăţirea registrelor agricole, formarea profesională, dezvoltarea şi îmbunătăţirea infrastructurilor rurale, administrarea pădurilor, acţiunile de împăduriri şi sprijinirea operatorilor din domeniul producerii şi comercializării produselor forestiere.

Dată fiind natura obiectivelor urmărite, se aşteaptă ca valoarea proiectelor să fie de mică dimensiune, respectiv numărul lor să fie mare. 

Fiecare dintre Programele PHARE, ISPA şi SAPARD (pentru componenta de investiţii) prevede obligativitatea co-finanţării din partea statului beneficiar deoarece, asemenea fondurilor structurale din interiorul Uniunii Europene, asistenţa comunitară este menită să completeze efortul naţional şi nu să se substituie acestuia.

3. Orientări actuale ale Programului Phare

 

Ca urmare a modificării arhitecturii şi a necesităţilor statelor europene, a devenit imperativă redirecţionarea suportului financiar acordat de Uniune, în sensul pregătirii statelor candidate pentru aderare. Toate activităţile Phare sunt acum concentrate în susţinerea construcţiei instituţionale şi investiţiilor.

Prima prioritate a programului este aceea de a ajuta administraţiile statelor candidate la implementarea acquis-ului comunitar. Acest proces este cunoscut sub denumirea de construcţie instituţională. Phare sprijină administraţiile naţionale şi regionale să se familiarizeze cu obiectivele şi procedurile comunitare.

A doua prioritate a Programului Phare este aceea de a susţine industria şi infrastructura majoră să ajungă la standardele europene. Efortul financiar al Uniunii se va îndrepta prioritar spre domenii ca: mediu, transporturi, industrie, standarde calitative, condiţii de muncă etc.

Adiţional Programului Phare (1,5 miliarde EURO/an), suportul de preaderare va fi dublat de programele ISPA şi SAPARD, precum şi de acorduri care vor implementa măsuri structurale.

4. Procedura tehnică de acordare a asistenţei Phare 

 

Asistenţa Phare se bazează pe programe de reformă specifice, formulate printr-un dialog constant între guvernele statelor beneficiare ale ajutorului şi Comisia Europeană. Ţările beneficiare ale ajutorului îşi prezintă priorităţile pentru asistenţă prin intermediul coordonatorilor lor naţionali. Se stabilesc: suma globală a fondurilor disponibile şi planul de lucru (Programul Indicativ).

Detaliile în legătură cu programele sectoriale individuale, cu strategii de îndeplinire şi informaţii bugetare sunt elaborate în cadrul stabilit de Programul Indicativ. Ulterior se întocmeşte o Propunere Financiară care este supusă Comitetului de Management al statelor membre ale UE pentru avizare, înainte ca ea să fie adoptată de către Comisie. Propunerea este semnată de reprezentanţii statului beneficiar şi reprezentanţii Comisiei ce angajează cele două părţi sub forma unui Memorandum Financiar. 

O caracteristică a sistemului de îndeplinire a Programului Phare este procedura sa descentralizată, prin care ţărilor beneficiare ale ajutorului financiar le revine o mare parte a răspunderii executării programului. Pentru aceasta au fost înfiinţate Unităţile de Implementare a Programului (UIP) şi Unităţile de Management al Programului (UMP). 

Sectoarele ce urmează să beneficieze de finanţare Phare (nerambursabilă) sunt identificate de către Guverne sau de autorităţile naţionale de comun acord cu Comisia Europeană şi sunt incluse în Programul Indicativ Phare Multi-anual (MIP). Alocările exacte sunt decise pe baza unor Programe Operaţionale Naţionale (COP) anuale stabilite de guverne şi de Comisie. Înainte de a-şi exprima acordul asupra MIP şi COP, Comisia trebuia să obţină şi opinia statelor membre ale UE reprezentate în Comitetul de Administrare a Programului Phare, care se întruneşte aproximativ o dată pe lună la Bruxelles.

În afara programelor naţionale, decise prin procedurile MIP/COP, Uniunea susţine statele candidate prin programele multinaţionale care se adresează mai multor ţări care beneficiază la un moment dat de Programul Phare. Priorităţile acestui tip de programe sunt stabilite de către ţările partenere şi aprobate de Comisie, după consultarea Comitetului de Administrare a Programului Phare. Pe lângă programele naţionale şi multinaţionale, programele descentralizate, se adresează în majoritatea lor organizaţiilor neguvernamentale (ONG) din ţările Phare partenere.

Punerea în aplicare a Programului Phare este în cea mai mare parte descentralizată, ţinând de responsabilitatea diverselor organisme guvernamentale sau neguvernamentale cărora li se adresează. Având în vedere faptul că întreaga responsabilitate legală pentru folosirea corectă a fondurilor Phare revine Comisiei Europene, aceasta urmăreşte în detaliu punerea în aplicare a Programului Phare prin intermediul Delegaţiilor din statele partenere. 

 

Administrarea Programului Phare în cadrul Comisiei Europene 

Unitatea Phare din Directoratul “Extindere” şi Serviciul Comun Relex (SCR) sunt responsabile pentru Programul Phare în cadrul Comisiei Europene. Unitatea Phare este responsabilă pentru programare, prezidează Comitetul de Conducere Phare, care cuprinde reprezentanţi ai statelor membre şi este chemată să-şi exprime opinia asupra tuturor programelor de finanţare Phare. Programele sunt implementate de către statele partenere sub supravegherea Delegaţiilor Comisiei şi a SCR. Ca urmare a unei descentralizări mărite a implementării programului de către statele candidate, supravegherea Comisiei este exercitată din ce în ce mai mult în ţara respectivă prin intemediul Delegaţiilor. 

SCR din Bruxelles a fost creat în cursul anului 1998, devenind în întregime operaţional în septembrie 1998. Acesta este responsabil pentru licitaţii, contractare şi plăţi pentru programele multiţară şi celelalte programe implementate central, care nu sunt afectate de procesele de deconcentrare şi descentralizare. Acest serviciu este, de asemenea, responsabil pentru monitorizarea progreselor tuturor programelor Phare.

5. Regulamente care guvernează procesul de contractare

 

Acestea sunt reguli stricte care guvernează stabilirea şi derularea contractelor. Ele ajută la asigurarea alegerii obiective a contractanţilor şi la îndeplinirea eficientă a proiectelor, asigurând, totodată, transparenţa cerută în utilizarea fondurilor publice. Reglementările privind utilizarea fondurilor Uniunii Europene sunt:

Regulamentul Financiar al UE, titlul IX, "Prevederi Speciale Aplicabile Ajutorului Extern" stabileşte regulile şi procedurile de bază pentru contracte finanţate de UE. Stabileşte, de asemenea, principiile accesului egal şi tratamentului echitabil pentru persoanele fizice şi juridice selectate. 

"Comisia, în strânsă cooperare cu beneficiarul, se va asigura că participanţii la licitaţie vor concura pe picior de egalitate, că nu există nici o discriminare şi că oferta selectată este cea mai avantajoasă din punct de vedere economic".

Regulamentul completează: "Comisia, împreună cu beneficiarul se vor asigura (…) că oferta selectată este cea mai avantajoasă din punct de vedere economic, mai ales în privinţa costurilor derulării proiectului, costurilor de administrare, calităţilor tehnice, calificărilor şi garanţiilor oferite de către ofertanţi, naturii şi condiţiilor de execuţie a lucrărilor sau bunurilor". 

"Participarea la licitaţie va fi deschisă în termeni egali tuturor persoanelor fizice şi juridice cărora le sunt aplicabile Tratatele Uniunii şi tuturor persoanelor fizice şi juridice din statul beneficiar".

În completarea Regulamentului Financiar, Regulamentul Phare (Regulamentul Consiliului 3906/89) şi amendamentele ulterioare stabilesc principiile pe baza cărora Uniunea Europeană oferă asistenţă economică statelor partenere Phare din Europa Centrală şi de Est.

Licitarea şi atribuirea contractelor Phare sunt stabilite şi de următoarea documentaţie standard:

· Reguli generale pentru licitaţii şi atribuirea contractelor de servicii Phare;

· Condiţii generale aplicabile contractelor de servicii finanţate din fonduri Phare;

· Reguli generale pentru licitaţiile şi atribuirea contractelor de bunuri;

· Condiţii generale aplicabile contractelor de bunuri finanţate din fonduri Phare.

 

6. Fondurile prestructurale 

 

Membrii Uniunii Europene au stabilit acordarea unui ajutor de preaderare pentru candidaţii din ţările Europei Centrale şi de Est pentru anii 2000-2006.

Cele 15 state membre ale UE au convenit asupra unui ajutor de preaderare de 22 miliarde de euro pentru cele 10 ţări candidate din Europa Centrală şi de Est, în decursul următorilor 7 ani, în scopul pregătirii lor pentru a deveni membre ale UE. 

De la 1 ianuarie 2000, au intrat în vigoare cele trei instrumente de preaderare: 

· Un instrument de preaderare pentru politici structurale (ISPA), după modelul actualului fond de coeziune UE, pentru finanţarea proiectelor din transport şi mediu, cu un buget de 1040 milioane de euro (MEURO)/an şi gestionat de serviciile responsabile pentru politici regionale ale Comisiei (DG XVI); 

· Un instrument de preaderare pentru devoltarea agriculturii şi a mediului rural (SAPARD), cu 520 MEURO/an şi gestionat de DG VI a Comisiei (politici agricole); 

· Un regulament de coordonare prin care să se asigure coerenţa intervenţiilor primelor două instrumente, precum şi Phare (care are un buget anual total de aproximativ 1560 MEURO). În ceea ce priveşte anul 2000, Phare şi a concentrat acţiunile asupra investiţiilor în domenii neacoperite de celelalte două instrumente. De asemenea, Phare finanţează proiecte în transporturi, mediu şi dezvoltarea agriculturii, proiecte ce se constituie ca parte indispensabilă a unei reconstrucţii industriale sistematice şi a unei dezvoltări regionale. 

 

Acorduri asupra “ringfencing” 

Statele membre UE au căzut de acord asupra necesităţii de a face o clară distincţie între cheltuielile actualelor state membre UE (UE-15) şi banii rezervaţi statelor care vor adera. De aceea, cei 15 membri UE au urmat o propunere a preşedinţiei germane de la vremea respectivă, de a limita cheltuielile pentru ajutorul de preaderare. Spre exemplu, fondurile rezervate asistenţei de preaderare nu vor putea fi şi nu vor fi folosite de către actualele state membre şi, reciproc, cheltuielile rezervate UE-15 nu vor putea fi folosite ca ajutoare de preaderare. 

De asemenea, cheltuielile pentru cele trei instrumente de preaderare (ISPA, SAPARD, Phare 2000) au intrat în subsecţiuni separate ale strategiei financiare pentru anii 2000-2006. 

Comisia Europeană consideră că nu există suficient sprijin în favoarea flexibilităţii. Câteva state (în principal Danemarca, Finlanda şi Suedia) au propus să se introducă o mai mare flexibilitate a conceptului de “ringfencing”, astfel încât cheltuielile pentru ISPA să poată fi, eventual, transferate către SAPARD sau Phare ori în sens invers, în condiţiile în care sunt necesare fonduri suplimentare în unul dintre instrumentele de pre-aderare şi dacă altele nu au destule proiecte corespunzătoare pentru finanţare. Cele trei ţări nordice au mai propus să se introducă posibilitatea de a se mai folosi fonduri din aşa-numitul buget de post-lărgire a UE (spre exemplu: începând din 2002, alte fonduri disponibile pentru aderare, ipotetice baze de lucru pentru prima lărgire) în scopul creării ajutorului de preaderare, dacă primul val de aderare va fi amânat după 2002. De altfel, aproape toate statele membre n-au respins această idee, neexistând un real subiect de negociere până acum în această privinţă, constatându-se numai un mic sprijin din partea UE-15 pentru introducerea acestei clauze de flexibilitate. 

 

Nivelul constant al ajutorului de pre-aderare pentru 7 ani 

Nivelul anual al fondurilor aferente celor trei instrumente de preaderare va rămâne constant pe întreaga perioadă 2000-2006, dar nu va depăşi următoarele praguri: 

Instrumente de preaderare (preţuri în MEURO)

2000 2001 2002 2003 2004 2005 2006

TOTAL 3.120 3.120 3.120 3.120 3.120 3.120 3.120

PHARE 1.560 1.560 1.560 1.560 1.560 1.560 1.560 

SAPARD 520 520 520 520 520 520 520 

ISPA 1.040 1.040 1.040 1.040 1.040 1.040 1.040

 

6.1. ISPA 

Alocări indicative între ţările beneficiare şi realocarea surselor 

Alocările indicative ale bugetului ISPA vor fi făcute pe criteriile populaţiei, P.I.B. pe cap de locuitor şi suprafeţei. Ele pot fi ajustate ţinând seama de capacitatea de absorbţie a anului precedent, precum şi de deficienţele din infrastructură.

Statele membre au dezbătut problema realocării fondurilor către alţi candidaţi, în cazul aderării uneia sau mai multor ţări beneficiare, precum şi cine va lua decizia realocării lor. 

Documentele Uniunii prevăd că acordurile încheiate de către Consiliu, cu majoritate calificată, vor decide asupra viziunii generale a realocărilor, iar Comisia va decide asupra cheltuielilor resurselor disponibile. 

Comisia consideră nesatisfacătoare prevederea care, în fapt, permite statelor membre UE să blocheze realocarea ajutoarelor ISPA nefolosite de la o ţară candidată la alta. Înainte de a primi unda verde pentru schimbul fondurilor ISPA între candidaţi, Comisia va trebui să informeze statele membre, prezentându-le o evidenţă clară asupra capacităţii de absorbţie a statului candidat beneficiar vizat. 

Comisia priveşte această situaţie ca inacceptabilă, existând două pericole - al restrângerii fondurilor şi al nerespectării angajamentului luat în faţa statelor Europei Centrale şi de Est de a face disponibile anual cel puţin 3 miliarde de euro pentru asistenţa de pre-aderare - datorită demersurilor bugetare ale fiecărui stat membru de a reduce costurile lărgirii UE la minimum.

Bugetul minim al proiectelor şi balanţa între transport şi mediu. 

Reglementările existente permit o anumită flexibilitate, cum ar fi posibilitatea de a finanţa proiecte cu un buget inferior minimului de 5 milioane de euro, dacă aceasta se justifică în mod corespunzător. De asemenea, statele membre sprijină sugestia de a clarifica scopurile finanţării ISPA, astfel încât să existe o balanţă egală între proiectele de transport şi mediu. 

Cooperarea transfrontalieră. S-a convenit ca măsurile cu privire la ISPA să fie coordonate cu iniţiativele UE de cooperare transfrontalieră, transnaţională şi regională. 

Rata asistenţei şi a sprijinului tehnic. "Ţările de coeziune" din UE (Irlanda, Spania, Portugalia, Grecia) sprijină propunerea iniţială a Comisiei pentru o rată a asistenţei de până la 85% din cheltuielile publice. Cu toate acestea, datorită unor opoziţii ale altor delegaţii, presedinţia UE a propus un compromis: o rată de până la 75%, cu posibilitatea ca aceasta să crească până la 85%, dacă natura proiectului o justifică. Spania a inserat o rezervă şi a reiterat-o la întâlnirea miniştrilor de externe comunitari pe tema Agendei 2000 de la Luxemburg, la 21 februarie 1999. 

 

6.2. SAPARD 

Statele membre au căzut de acord asupra menţinerii în cadrul SAPARD a două măsuri: 

Investiţii în investiţii (holdings) agricole; 

Îmbunătăţirea prelucrării şi marketing-ului produselor agricole. 

Comisia a prezentat o declaraţie potrivit căreia măsurile legate de îmbunătăţirea calităţii produselor alimentare, de protecţia consumatorilor, dezvoltarea rurală, protecţia proprietăţii (heritage) şi a calităţii solului vor fi finanţate de către SAPARD sau Phare.

Resurse. Alocarea resurselor între ţările beneficiare se va efectua, ca şi în cazul ISPA, după criterii obiective: numărul populaţiei din agricultură, zona agricolă, PIB pe cap de locuitor şi situaţia teritorială specifică.

 

Reguli de coordonare 

Distincţie clară între sarcinile Phare şi cele ale celorlalte două instrumente (ISPA şi SAPARD) pentru a evita suprapunerea şi a asigura eficienţa operaţiilor. 

Amendamentul adus de regulamentul Phare şi introdus de regulile de coordonare prevăd că Phare îşi va limita intervenţiile în proiectele de dezvoltare instituţională, cu excepţia finanţării proiectelor în infrastructură, dacă asemenea finanţare constituie o parte indispensabilă a dezvoltării agriculturii şi reconstrucţiei industriale. 

Comisia Europeană a insistat ca şi fondurile ISPA să fie disponibile (şi nu numai fonduri Phare) pentru ceea ce se numeşte “una din cele mai mari schimbări”, pe care cele câteva candidate din Europa Centrală şi de Est trebuie să le aibă în vedere în pregătirile de aderare: siguranţa nucleară şi dezafectarea fostelor uzine ce foloseau energie nucleară. Problema acoperirii de către instrumentele de preaderare a unor asemenea proiecte nu a fost stabilită în mod clar, însă Comisia are în vedere faptul că fondurile Phare şi ISPA ar trebui făcute disponibile (ex. pentru abordarea consecinţelor asupra mediului a închiderii uzinelor periculoase ce folosesc energie nucleară).

 

7. Evoluţia participării României la programele comunitare

Începând cu 1 august 1996, România beneficiază de asistenţă financiară şi prin intermediul programelor comunitare. Astfel, de la această dată a intrat în vigoare Protocolul Adiţional la Acordul de Asociere a României la Uniunea Europeană, document ce stabileşte modalităţile de participare a României la programele comunitare. 

Rezultatele participării până în prezent la primele trei programe, deschise în 1997, totalizează: 

• peste 200 de proiecte derulate în programul Leonardo da Vinci (dedicat formării profesionale), la un buget total de 13,5 milioane EURO (MEURO); 

• peste 260 de proiecte în programul Socrates (în domeniul educaţiei), la un buget total de circa 18 MEURO; 

• circa 450 de proiecte în programul Youth for Europe la un buget total de 1,4 MEURO. 

Coeficientul de absorbţie a asistenţei financiare nerambursabile pe perioada exerciţiului bugetar 91-96 este de 98 %, poziţionând România în primele trei ţări asociate cu cel mai mare coeficient de absorbţie. 

Capacitatea de absorbţie este dată de o combinaţie de factori care ţin de: 

· existenţa unui cadru instituţional şi legislativ adecvat (sistemul bancar, rata inflaţiei, reglementările privind regimul de taxe şi impozite), şi capacitatea lui de utilizare mai rapidă a acestor fonduri; 

· instituţionalizarea proiectelor de asistenţă pentru asigurarea convergenţei lor cu strategia naţională de reformă economică şi socială; capacitatea de negociere a beneficiarului, birocraţia şi procedurile donatorului / beneficiarului, gradul de coordonare 

· managementul asistenţei (calitatea şi cantitatea resurselor umane implicate, dotarea cu echipamente, etc) 

· gradul de acceptare a unui cost intern al asistenţei (prevederea în bugetul statului a cheltuielilor de gestionare şi co-finanţare)

7.1. Caracteristici ale instrumentelor financiare de preaderare 

 

Fiecare dintre programele Uniunii Europene ridică o serie de întrebări şi probleme legate de diferite aspecte de implementare, conducere şi gestiune: 

1) În privinţa funcţionării Fondului Naţional de Preaderare, acesta va ţine evidenţa tuturor plăţilor în avans şi realimentărilor primite în vederea implementării programelor, sub-programelor, proiectelor şi subproiectelor. Pentru deplina funcţionare a Fondului, Ministerul Finanţelor a desemnat o bancă comercială care operează efectiv cu banii, pe baza unei selecţii de oferte venite din partea unui număr de bănci comerciale din România. Nominalizarea băncii a deblocat fondul pentru Programul PHARE începând cu 1998, însă pentru ca el să funcţioneze şi pentru programele ISPA şi SAPARD, Comisia a cerut adoptarea de către autorităţile române de reglementări în materie de achiziţii publice şi de control financiar compatibile cu legislaţia comunitară. 

2) În ce priveşte desemnarea punctelor naţionale de contact pentru fiecare dintre programe, a căror existenţă a fost cerută de Comisie pentru raţionalizarea dialogului cu autorităţile române, Guvernul României a decis să existe o structură capabilă, care să fie punctul naţional de contact pentru Programele PHARE, (ca şi pentru ISPA şi SAPARD), în calitatea sa de coordonator naţional al asistenţei. Aceasta are rolul de avizare şi integrare a Planului Naţional de Dezvoltare cu componentele sale (planuri regionale, planul pentru agricultură şi dezvoltare rurală, planurile pentru transporturi şi mediu) în Programul Naţional de Aderare şi de a-l prezenta Comisiei Europene. Planul Naţional de Dezvoltare va fi, în prealabil, aprobat de catre Consiliul Naţional pentru Dezvoltare Regională. 

3) În ce priveşte desemnarea instituţiilor care vor asigura programarea multi-anuală (Planul Naţional de Dezvoltare) a utilizării instrumentelor financiare de preaderare, s-au stabilit pentru fiecare program în parte următoarele: 

· pentru Programul PHARE - componenta de dezvoltare regională, programarea multianuală se va face în conformitate cu prevederile Legii 151/1998 privind dezvoltarea regională în România, iar pentru componenta socială programarea multianuală este în responsabilitatea Ministerului Muncii şi Solidarităţii Sociale; 

· pentru programul ISPA - secţiunea transporturi, elaborarea planului sectorial se va face de către Ministerul Lucrărilor Publice, Transporturilor şi Locuinţelor; pentru secţiunea mediu elaborarea planului sectorial se va face de către Ministerul Apelor şi Protecţiei Mediului. Definitivarea propunerii pentru programarea ISPA se va face în cadrul unui comitet interministerial format din reprezentanţii ministerelor: Lucrărilor Publice, Transporturilor şi Locuinţelor; Apelor şi Protecţiei Mediului, Finanţelor Publice (pentru coordonarea co-finanţării de la bugetul de stat), Agenţiei Naţionale pentru Dezvoltare Regională şi Ministerului Integrării Europene, care va asigura coordonarea acestui organism. 

· pentru programul SAPARD, elaborarea Planului Naţional pentru Agricultură şi Dezvoltare Rurală revine Ministerului Agriculturii, Alimentaţiei şi Pădurilor, care coordonează, de asemenea, comitetul interministerial deja constituit. 

Monitorizarea implementării proiectelor va fi efectuată conform reglementărilor Uniunii Europene de către agenţiile de implementare pentru fiecare proiect în parte, iar ministerele de resort implicate vor raporta periodic stadiul implementării programelor, organismelor specializate. Autorităţile române, conform condiţiilor impuse de Comisia Europeană, urmează să raporteze anual, prin organismele specializate, stadiul implementării programelor.

 

7.1.1. Fondul Naţional

 

Începând cu 1997, Comisia Europeană a modificat procedurile de acordare şi implementare a fondurilor pe care aceasta le alocă ţărilor candidate la integrarea în Uniunea Europeană. Astfel, fondurile PHARE nu mai sunt alocate direct instituţiilor de implementare, ci sunt vărsate într-un cont naţional, care cuprinde, pe lângă fondurile PHARE propriu-zise, şi participarea părţii române în condiţiile co-finanţării programelor comunitare. 

Prevăzut ca structură de implementare a Memorandumului de Finanţare privind Programul Naţional PHARE 1998, Fondul Naţional a fost înfiinţat în cadrul Ministerului Finanţelor, urmând să asigure, împreună cu structurile de specialitate ale ministerului: 

1. Funcţia de trezorerie centrală pentru fondurile Comunităţii Europene; 

2. Transferul fondurilor PHARE şi al co-finanţărilor necesare de la bugetul de stat, către Oficiul de Plăţi şi Contractare PHARE / Agenţiile de implementare; 

3. Supervizarea gestionării financiare a programului. 

Oficiul de Plăţi şi Contractare PHARE/Agenţiile de Implementare au responsabilitatea administrării fondurilor transferate de la Fondul Naţional: organizarea licitaţiilor şi a contractărilor, efectuarea plăţilor, evidenţa contabilă şi raportarea financiară, în conformitate cu Sistemul Descentralizat de Implementare a Programului PHARE.

Fondul Naţional, Oficiul de Plăţi şi Contractare PHARE/Agenţiile de Implementare sunt prevăzute ca structuri de implementare şi în Memorandumul de Finanţare Pre-Ins 1998 (Facilitatea de recuperare) şi LSFI (Program de dezvoltare a infrastructurii de dimensiuni mari).

Alocarea, utilizarea şi derularea fondurilor publice de co-finanţare a fondurilor PHARE, prin excepţie de la Legea finanţelor publice, vizează, în principal, asigurarea unei fluidităţi a transferului fondurilor publice de co-finanţare şi crearea posibilităţii de alocare şi utilizare a fondurilor publice în afara sectorului public. 

7.1.2. Oficiul de Plăţi şi Contractare PHARE

 

În vederea susţinerii financiare a procesului de integrare a României în Uniunea Europeană, în 1998 Guvernul României şi Comisia Europeană au semnat Memorandumul privind înfiinţarea Oficiului de Plăţi şi Contractare PHARE (OPCP/CFCU), înfiinţat tot sub autoritatea Ministerului Finanţelor. OPCP este singurul responsabil în ceea ce priveşte bugetizarea, contractarea, plăţile şi contabilitatea serviciilor, achiziţiile şi lucrările în contextul Programului PHARE pentru România.

Fondurile astfel alocate prin OPCP prevăd în primul rând construcţia instituţională, urmând ca, prin intermediul unităţilor de implementare sau al Fondului Naţional, să fie derulate Programele PHARE propriu-zise. Principalele atribuţii ale Unităţii Centrale de Finanţare şi Contractare se referă la ofertele de finanţare, contractări, gestionarea, contabilitatea, plăţile şi raportarea utilizării fondurilor PHARE. 

Atribuţiile OPCP prevăd şi posibilitatea ca această instituţie să ofere consultanţă Autorităţii de Implementare, la cererea acesteia, în acest sens creându-se şi o capacitate specializată de consultanţă.

 

 

7.2. Programele comunitare 

 

Programele comunitare sunt de regulă destinate statelor membre UE. În urma unor acorduri bilaterale, acestea pot fi deschise pentru ţările candidate. Sunt programe speciale gestionate de unitatea de resort din cadrul Comisiei Europene şi care sunt adresate diferitelor instituţii (ministere/agenţii) din statele asociate. Aceste instituţii au posibilitatea de a realiza proiecte, ce sunt trimise la unitatea centrală din cadrul Comisiei Europene, care pot primi finanţare. Bugetul total este de 6,7 MEURO. 

Programele comunitare deschise pentru România sunt următoarele: 

1. Şanse egale pentru femei şi bărbaţi

2. Al treilea Program Multianual pentru Întreprinderi Mici şi Mijlocii (IMM)

3. Cultura 2000

4. Customs 2002- Programul comunitar de acţiune în domeniul sistemelor de control vamal;

5. Leonardo da Vinci II

6. LIFE

7. LIFE III

8. MEDIA II

9. Media Plus (2001-2005)

10. Planul comunitar de acţiune împotriva cancerului

11. Programul Cadru V de cercetare, dezvoltare tehnologică şi demonstraţii 1998-2002

12. Programul Comun de Armonizare a Studiilor de Afaceri şi de Consum 

13. Programul comunitar Daphne

14. Programul comunitar de acţiune pentru combaterea discriminării (2001-2006)

15. Programul comunitar de acţiune pentru prevenirea SIDA şi a altor boli transmisibile

16. Programul comunitar de acţiune pentru promovarea sănătăţii

17. Programul comunitar multianual pentru utilizarea formatului digital european în reţelele informatice mondiale (2001-2005)

18. Programul comunitar pentru prevenirea dependenţei de droguri

19. Programul multianual pentru sprijinirea întreprinderilor şi promovarea spiritului antreprenorial (2001-2005)

20. Raphael

21. SAVE II

22. Socrates II

23. Synergy

24. TEMPUS II

25. Town-twinning

26. Youth

Implementarea acestor programe se face de unităţi aflate în structura sau subordinea administraţiei publice centrale, cu o largă participare a instituţiilor şi organizaţiilor neguvernamentale. Programele comunitare asigură astfel un cadru de informare şi de pregătire a societăţii în ansamblu pentru aderarea la Uniunea Europeană. 

România are o prezenţă semnificativă între celelalte ţări candidate, plasându-se în 1999 pe locul doi, după Polonia din punct de vedere al fondurilor alocate finanţării, care se cifrează la 23,5 MEURO din care 9,7 MEURO reprezentând efortul bugetar propriu. 

Până în prezent, s-a respectat principiul co-finanţării, 50% din bugetul programelor fiind acoperit din bugetul naţional, restul de 50% fiind alocat din bugetul naţional PHARE (până la concurenţa a 10% din bugetul PHARE alocat României pentru perioada 1995 - 1999). 

Contribuţia bugetului naţional a fost stabilită după principiul asimetriei, pornind de la un procent mai redus şi crescând an de an, până la o proporţie de 80%. Partea română doreşte ca această orientare să fie păstrată şi în anii următori. 

România manifestă acelaşi interes de a participa şi la noua generaţie de programe comunitare. În acest sens, au fost în curs de desfăşurare procedurile pentru participarea la programul Fiscalis şi la programele Leonardo da Vinci (2000 - 2006), Socrates II (2000 - 2006) şi Youth for Europe II (2000 - 2004). 

Se aşteaptă invitaţia Comisiei pentru participarea la celelalte programe care vor fi lansate (Customs 2000, Culture 2000, Life III, Daphne etc.), pe măsură ce vor fi parcurse procedurile interne ale UE. 

Prin participarea la programele comunitare, România are posibilitatea să demonstreze că îşi poate asuma, asemenea unui stat membru, obligaţiile financiare şi organizatorice care decurg din această participare.

 

7.3. Asistenţa financiară nerambursabilă acordată României de Uniunea Europeană prin Programul PHARE

România a devenit oficial beneficiară de asistenţă PHARE din martie 1991. În perioada 1990-1999, asistenţa financiară nerambursabilă acordată Guvernului României din Programul PHARE a fost de 1167,56 MEURO. 

Principalele sectoare care au beneficiat de asistenţa PHARE în această perioadă au fost: 

· privatizare, restructurare, întreprinderile mici şi mijlocii (267 MEURO);

· educaţie şi tineret (140 MEURO); 

· transporturi (151 MEURO); 

· agricultura (86 MEURO); 

· sănătatea (32 MEURO). 

Din 1999, au fost deschise României încă 12 programe în domeniul protecţiei mediului, sănătăţii, egalităţii şanselor, culturii, energiei, IMM-urilor şi cercetării-dezvoltării. 

7.3.1. Domeniile prioritare pentru sprijinul acordat de UE prin Programul Phare 

Fondurile alocate prin Programul PHARE au fost destinate diverselor sectoare în funcţie de priorităţile stabilite de autorităţile româneşti (conform principiului alocării în funcţie de cerere). 

Iniţial, fondurile au fost folosite în special pentru asistenţă de urgenţă. Au avut prioritate furnizarea de expertiză în principalele domenii ale reformei şi sprijinirea directă a noilor instituţii necesare procesului de reformă. În noua etapă de evoluţie a României, accentul se pune pe sprijinirea investiţiilor în domenii precum agricultură, infrastructură, cu ajutorul dezvoltării instrumentelor financiare care folosesc tehnici de co-finanţare inovative prin instituţiile financiare internaţionale (Banca Mondială, Banca Europeană pentru Reconstrucţie şi Dezvoltare, Banca Europeană de Investiţii).

Principalele sectoare care au beneficiat de asistenţă financiară nerambursabilă sunt:

· Privatizare şi restructurare

· Agricultura

· Sectorul bancar

· Învăţământul şi ştiinţa

· Dezvoltarea economică locală

· Ocuparea forţei de muncă şi politica socială

· Mediul înconjurător şi energia

· Infrastructura

· Administraţia publică

· Societatea civilă 

 

A. Privatizare şi restructurare

Domeniile prioritare ale reformei, privatizarea şi restructurarea, beneficiază de 1/5 din totalul fondurilor alocate României prin Programul Phare. 

Privatizare

Privatizarea a intrat într-o nouă etapă în 1995, odată cu noua lege menită să accelereze procesul privatizării. Pe parcursul exerciţiului bugetar 1995-1999, România a beneficiat de asistenţă Phare pentru a sprijini:

· Conceperea şi transpunerea în termeni legali a procesului;

· Crearea şi dezvoltarea instituţiilor necesare (FPP şi FPS);

· Conştientizarea publicului privind privatizarea şi domeniile reformei economice legate de aceasta.

Cel mai important proiect legat de privatizare l-a constrituit crearea Fondului Post- Privatizare. El şi-a început activitatea cu o dotare de la Phare de 25 MECU (15 MECU pentru operaţiunile de investiţii propriu-zise şi 10 MECU pentru asistenţa tehnică necesară), căreia i s-au mai adăugat 25 MECU din partea BERD. Fondul a luat participaţii în firmele solide economic, ajutându-le astfel să-şi îmbunătăţească situaţia financiară şi să se dezvolte.

Restructurare

Pentru pregătirea restructurării, Uniunea Europeană a finanţat:

· Studii (în următoarele sectoare: energie electrică, petrochimie, huilă, metalurgie neferoasă şi siderurgie, automobile, maşini agricole):

· Proiecte pentru identificarea şi sprijinirea găsirii de soluţii problemelor ridicate de "efectele secundare" ale restructurării (ex. Sprijinirea iniţiativelor de dezvoltare locală, analizarea şi diagnosticarea reciclării deşeurilor şi costurile sociale şi regionale ale restructurării siderurgiei româneşti);

· Restructurarea propriu-zisă (ex. Un sprijin considerabil a fost acordat formulării şi implementării măsurilor de restructurare în unele din cele 140 de întreprinderi selecţionate de guvern pentru restructurarea de tip "hands-on");

· Intervenţiile directe la nivelul întreprinderilor.

Dintre proiectele finanţate menţionăm:

· Proiecte de "Turn Around Management" (TAM) administrate în strânsă cooperare cu BERD pentru 13 întreprinderi mijlocii, cărora li s-a adăugat o a doua fază a exerciţiului TAM desfăşurată în 4 întreprinderi.

· Sprijin considerabil acordat Regiei Autonome a Lignitului pentru a facilita o ajustare "ecologică": refacerea solului degradat ca urmare a excavaţiilor miniere în aer liber, crearea unei reţele de monitorizare sistematică a factorilor de mediu, evaluarea rezervelor de lignit, etc.

S-a considerat că o condiţie necesară pentru succesul restructurării este aceea a formării managerilor care realizează acest proces. Pregătirea managerilor se regăseşte de altfel, ca preocupare în multe Programe Phare. Se urmăreşte dezvoltarea capacităţii interne de pregătire managerială, prin sprijinirea instituţiilor active în domeniu. O mare parte a acestui program s-a derulat sub coordonarea Fundaţiei Internaţionale de Management FIMAN. 

 

B. Agricultura

Agricultura este un sector important al economiei româneşti, contribuind cu 20% la PIB şi ocupând peste 35% din populaţia activă a României. 

Asistenţa Programului Phare s-a materializat iniţial în importuri de urgenţă constând din furaje şi utilaje menite să facă faţă crizei sectorului zootehnic. Ulterior, întreaga asistenţă s-a concentrat pe sprijinirea restructurării şi privatizării agriculturii şi industriei alimentare. Începând din 1996, asistenţa vizează depăşirea cadrului strict agricol şi extinderea sprijinului la ansamblul comunităţilor rurale prin promovarea unei dezvoltări rurale integrate.

 

Principalele proiecte finanţate de Programul Phare 

1. Sprijinirea reformei agrare şi crearea sistemului de cadastru.

2. Dezvoltarea politicii agricole.

3. Dezvoltarea pieţelor agricole.

4. Sprijin acordat fermierilor particulari (ex. ajutor nerambursabil acoperind 40% din proiectele de investiţii ale unui număr de întreprinzători rurali într-o zonă de munte pilot).

5. Crearea Fondului de garantare a creditului rural (FGCR) (destinat să acopere 60% din garanţiile neacoperite de investitor; Fondul a operat prin 4 bănci).

1. Dezvoltarea reţelei de consultanţă agro-alimentară privată. 

2. Asistenţă tehnică pentru restructurarea şi privatizarea agriculturii

· Privatizarea agro-industriei

· Privatizarea complexelor de creştere a păsărilor şi porcinelor

· Restructurarea/privatizarea serviciilor agricole: servicii de protecţia plantelor şi conservarea solului, servicii de selectare-reproducţie a animalelor, serviciile sanitar-veterinare.

 

C. Modernizarea sectorului bancar din România 

Sistemul bancar este un element esenţial al funcţionării unei economii de piaţă moderne. Sprijinul Programului Phare acordat acestui sector urmăreşte crearea unui sector bancar capabil să intermedieze cât mai eficient între depunători şi investitori, în special în sectorul particular, precum şi să furnizeze un set complet de servicii bancare moderne clienţilor săi. 

Majoritatea fondurilor Programului Phare destinate acestui obiectiv au fost folosite pentru dezvoltarea unui sistem bancar modern şi puternic. 

Proiectele includ:

· Asistenţă acordată BNR în formularea de strategii şi consultanţă de specialitate

· Consolidarea instituţională, reorganizarea şi modernizarea principalelor bănci comerciale

· Dezvoltarea resurselor umane din sectorul bancar

Principalul furnizor de pregătire a specialiştilor în domeniu este Institutul Bancar din România (IBR), care primeşte sprijin de la numeroşi donatori internaţionali. Uniunea Europeană a finanţat un studiu de identificare a necesităţilor de training ale băncilor române, care a servit ca bază asistenţei internaţionale. Phare a contribuit atât la consolidarea instituţională a IBR (prin furnizarea de consultanţi de training pe termen lung, derularea de auditări), cât şi la furnizarea de asistenţă specifică. 

D. Reforma învăţământului românesc

La începutul anilor '90, sistemul educaţional românesc se afla într-o situaţie de criză generalizată, datorită lipsei acute a personalului didactic şi insuficienţei cronice a facilităţilor materiale, exacerbate de centralizarea şi birocraţia excesivă. Rezolvarea acestor probleme majore necesita resurse de care România nu dispunea. UE, prin Programul Phare, a oferit sprijin pentru realizarea reformei în acest sector.

Învăţământul superior a beneficiat de sprijinul Phare încă de la începutul procesului de tranziţie prin programul TEMPUS, având ca obiectiv principal sprijinirea restructurării învăţământului superior şi încurajarea cooperării dintre universităţi şi întreprinderi. 

Componenta majoră a programului o reprezintă proiectele europene comune care reunesc universităţi din România şi din statele membre UE, precum şi întreprinderi din aceste ţări.

După aprobarea în anul 1994 de către guvern a Programului - Cadru de Reformă a Învăţământului Superior care urmărea: restructurarea învăţământului superior, creşterea capacităţii de cuprindere a acestuia, sporirea calităţii acestuia în concordanţă cu standardele europene, stimularea populaţiei pentru menţinerea interesului pentru învăţământul superior, faza a doua a programului TEMPUS care s-a desfăşurat între anii 1994-1998 a avut în vedere finanţarea cu prioritate a acestor tipuri de proiecte care au sprijinit reforma sistemului de învăţământ.

 

E. Sprijinirea cercetării ştiinţifice

Asistenţa acordată de Phare sectorului de cercetare ştiinţifică din România începând cu anul 1992 a fost corelată cu priorităţile reformei în acest domeniu, concentrându-se asupra sprijinirii reorganizării şi restructurării institutelor de cercetare.

Phare a alocat cercetării un buget de 3 MECU în cadrul unui program desfăşurat în două faze şi având ca obiectiv principal reorganizarea sectorului şi reorientarea sa către nevoile unei economii de piaţă.

În prima fază a programului a fost definit setul de criterii larg acceptate pentru reorganizarea cercetării şi dezvoltării şi a institutelor de proiectare şi au fost iniţiate auditări sectoriale pentru trei domenii ale cercetării: chimie, construcţii de maşini, industrie uşoară. Programul şi-a propus în acelaşi timp să sprijine interconectarea tehnico-economică a cercetării, mobilitatea internaţională a cercetătorilor, formarea unor specialişti în documentare şi politica ştiinţei şi tehnologiei.

În faza a doua s-au extins auditarea institutelor de cercetare la cele din sectorul electronicii, metalurgiei, energiei, transporturilor, comerţului, informaticii, medicinei, ştiinţelor agricole etc. Programul a urmărit evaluarea efectivităţii aplicării de către Ministerul Ştiinţei şi Tehnologiei a criteriilor de evaluare pentru finanţarea proiectelor de cercetare-dezvoltare, ca şi sprijinirea introducerii unor mecanisme de conectare a sistemului de ştiinţă şi dezvoltare tehnologică la activităţile productive, învăţământ, pregătire profesională. Programul asigură, totodată, alocarea pe baze competitive a fondurilor destinate cercetării. 

O serie de institute de cercetare româneşti au fost implicate în programele UE cum ar fi: COPERNICUS, PECO, EUREKA, COST, Programul-cadru 4 pentru Ştiinţă şi Tehnologie al Uniunii Europene.

F. Ocuparea forţei de muncă şi politica socială

Tranziţia spre economia de piaţă a adus României probleme sociale noi şi grave, a căror rezolvare constituie o veritabilă încercare pentru echipele guvernamentale. Şomajul, scăderea veniturilor reale şi înrăutăţirea situaţiei persoanelor dependente de ajutorul social au pus executivul în situaţia de a răspunde simultan mai multor "provocări".

Guvernul român a întreprins măsuri în vederea reducerii ratei şomajului prin crearea unor instituţii şi mecanisme care să faciliteze apariţia şi funcţionarea pieţei muncii, acordând asistenţă specifică Ministerului Muncii şi Protecţiei Sociale, ca şi comunităţilor locale.

Eforturile guvernului român în direcţia armonizării legislative şi alinierii la standardele europene în domeniul sănătăţii şi securităţii angajaţilor la locul de muncă, una din precondiţiile majore ale aderării României la Uniunea Europeană, au beneficiat de un important sprijin din partea Programului Phare. 

Crearea unui sistem de relaţii industriale pe bază de dialog între executiv şi principalii săi parteneri sociali a devenit o prioritate a guvernului român în condiţiile apariţiei tulburărilor sociale care au însoţit, în unele cazuri, procesul de restructurare şi privatizare a economiei. Programul Phare a sprijinit eforturile României în această direcţie prin Programul pentru Dialog Social ce are ca obiective: dezvoltarea capacităţii sindicatelor şi patronatelor de a dialoga cu guvernul, dezvoltarea regională şi la nivel de ramură a relaţiilor industriale şi creşterea profesionalismului mijloacelor de informare în masă în reflectarea problematicii acestui domeniu. Reforma şi dezvoltarea politicii sociale în România beneficiază de sprijinul UE prin Programul Phare pentru Dezvoltarea Serviciilor Sociale (SESAM), administrat de Departamentul pentru Protecţie Socială din cadrul Ministerului Muncii şi Protecţiei Sociale. Programul se adresează bătrânilor, şomerilor excluşi social, familiilor nevoiaşe.

Obiectivele SESAM:

· Diversificarea serviciilor sociale

· Îmbunătăţirea conducerii şi finanţării instituţiilor de ocrotire socială

· Dezvoltarea unei strategii naţionale de descentralizare a serviciilor sociale, în special prin încurajarea iniţiativei locale şi utilizarea resurselor într-o formă de parteneriat.

Sprijinul acordat de UE protecţiei copilului în România, început prin importante ajutoare umanitare, a continuat cu Programul Phare de sprijin pentru elaborarea unei politici în domeniul protecţiei copilului, coordonat de Comitetul Naţional pentru Protecţia Copilului. Programul şi-a propus sprijinirea autorităţilor române în crearea unui nou cadru legislativ şi administrativ pentru protecţia copilului, pregătirea profesională a personalului care lucrează în domeniu, evaluarea mandatului instituţiilor pentru copii, reabilitarea unor instituţii etc. Derularea programului s-a făcut în parteneriat cu autorităţile locale şi cu ONG-urile româneşti active în domeniu.

 

G. Reforma în domeniul energetic

Ineficienţa utilizării energiei, rezultantă a politicii de industrializare forţată promovată de regimul comunist, a pierderilor din sistem datorate echipamentelor depăşite şi managementului necorespunzător, a condus la reducerea drastică a resurselor de energie ale României şi la o serie de probleme economice şi ecologice pe termen lung.

Asistenţa Phare oferită de UE pentru sectorul energetic a fost acordată atât prin programele naţionale, cât şi prin programele multinaţionale în cadrul cărora România are rolul de coordonator din partea statelor centrale şi est europene. De asemenea, România a beneficiat de programul european SYNERGY, coordonat de direcţia de specialitate din cadrul Comisiei Europenen (DG XVII).

Programul naţional Phare pentru dezvoltarea sectorului energetic are ca principale obiective: îmbunătăţirea eficienţei energetice, armonizarea legislaţiei specifice cu cea europeană, pregătirea şi realizarea prin co-finanţare cu instituţii financiare internaţionale a unor proiecte de modernizare a infrastructurii, dezvoltarea şi aplicarea unei politici de integrare a sectorului energetic cu protecţia mediului, implementarea interconectării cu reţelele energetice europene.

Programul multinaţional pentru energie a pus accentul pe promovarea cooperării între ţările beneficiare Phare în domenii de interes comun, cum ar fi: coordonarea politicilor energetice, interconectarea reţelelor, realizarea de programe de pregătire a specialiştilor.

 

H. Protecţia mediului înconjurător

Strategia adoptată în domeniul mediului de toate ţările beneficiare de sprijin Phare a fost abordarea graduală a problemelor, începând cu îmbunătăţirea cadrului instituţional, trecându-se apoi la stabilirea cadrului legal şi a politicilor sectoriale, creşterea conştientizării publice şi, în final, la sprijin pentru realizarea unor investiţii prioritare.

Programul naţional pentru protecţia mediului, lansat în 1991 vizează sprijinirea definirii cadrului instituţional, formularea unor politici de mediu conforme cu standardele europene, armonizarea legislaţiei române cu cea europeană, îmbunătăţirea pregătirii profesionale a personalului.

România a fost implicată în 4 programe multinaţionale Phare sau europene în domeniul protecţiei mediului:

· Programul Ecologic al Mării Negre având ca obiectiv sprijinirea cooperării între ţările riverane pentru reabilitarea mediului şi controlul poluării apei;

· Programul Ecologic al Dunării destinat acordării de sprijin pentru îmbunătăţirea controlului poluării în bazinul Dunării;

· Programul european CORINE care a urmărit identificarea ecosistemelor aflate în pericol;

· Programul european de cercetare a calităţii aerului şi sănătăţii la care a participat şi Organizaţia pentru Cooperare şi Dezvoltare Economică (OCDE) şi care extinde la ţările Phare baza de date a UE privind poluarea aerului.

 

I. Reforma administraţiei publice din România

Reforma administraţiei publice din România a fost inclusă în mai multe Programe Phare ale UE, ce au vizat fie sprijin direct acordat unor instituţii specializate (Statistică, Vămi, Standarde etc), fie susţinerea reformei în diverse ministere (finanţe, industrie, mediu).

Principalele acţiuni sprijinite de UE prin Programul Phare, cu impact asupra reformei administraţiei publice sunt:

· Dezvoltarea administraţiei locale prin crearea structurilor de training pe plan local, dezvoltarea calităţilor manageriale şi sistemelor de informare.

· Reforma administraţiei publice centrale prin sprijinirea modernizării procesului de luare a deciziilor, managementului şi organizării la nivelul guvernului; dezvoltarea strategiei de reformare a serviciului public şi a unei culturi a serviciului public în România; restructurarea şi reorganizarea ministerelor, în special a celor al căror rol s-a modificat substanţial ca urmare a reformei social-economice.

· Statistică

Obiectivul general este asigurarea de către Comisia Naţională de Statistică a datelor de care au nevoie oamenii de afaceri şi alţi utilizatori, într-o economie de piaţă.

· Modernizarea vămilor (transfer de know-how, training, software şi echipament).

· Proprietatea intelectuală şi industrială (îmbunătăţirea mărcilor în vederea promovării progresului industrial şi inovaţiei).

· Politici concurenţiale (elaborarea unor regulamente antimonopol şi sprijinirea creării unei autorităţi independente care să implementeze aceste regulamente).

 

7.5. Instrumente ale UE de susţinere a procesului de aderare

Asistenţa financiară multilaterală

Începând din martie 1997, Comisia Europeană a decis finanţarea dezvoltării capacităţilor administraţiilor de a aplica acquis-ul comunitar şi sprijinirea proceselor investiţionale de dezvoltare a infrastructurilor necesare asigurării standardelor comunitare. 

În 1997, României i-au fost alocate fonduri în valoare de 100 MEURO, structurate după cum urmează: 

1) Programul Operaţional de Ţară 76,61 MEURO

2) TEMPUS 10,00 MEURO

3) EURO GTAP 7,00 MEURO

4) Programe comunitare 6,40 MEURO

1) Programul Operaţional de Ţară a cuprins următoarele obiective principale: 

Statistica 6 MEURO

Armonizarea standardelor alimentare 4 MEURO

Judiciar 5 MEURO

Strategia întărită de preaderare 5,61 MEURO

Dezvoltarea administraţiei publice locale 5 MEURO

Dezvoltare regională 1,5 MEURO

Dezvoltarea culturală 2 MEURO

Programul de dezvoltare a serviciilor municipale 35 MEURO

Dezvoltarea IMM 6 MEURO

Reforma finanţării sistemului sanitar 4 MEURO

Sistemul de impozitare 2,5 MEURO

2) Programul TEMPUS - Program destinat învăţământului superior 

3) Programul de asistenţă tehnică (GTAP) - Program destinat pregătirii din punct de vedere tehnic a proiectelor ce se doreşte a fi implementate. 

În anul 1998, bugetul total alocat României de Uniunea Europeană a fost de 158 MEURO, structurat după cum urmează: 

1) Programul naţional PHARE 1998 - 117 MEURO 

2) Facilitatea de recuperare (Pre-Ins Facility) - 16 MEURO 

3) Programul de dezvoltare a infrastructurii de dimensiuni mari - 25 MEURO 

Astfel:

1) Programul naţional PHARE 1998, ratificat prin Ordonanţa Guvernului nr. 24 din 29 ianuarie 1999, a cuprins următoarele şase obiective principale: 

· Consolidarea democraţiei, statului de drept şi a drepturilor omului (12 MEURO), prin lansarea unor programe pentru îmbunătăţirea situaţiei rromilor şi a situaţiei copiilor; 

· Întărirea capacităţii instituţionale şi administrative de a gestiona acquis-ul comunitar, care presupune consolidarea unor instituţii cheie ale administraţiei publice: Ministerul Finanţelor Publice, Direcţia Generală a Vămilor, Ministerul Agriculturii, Alimentaţiei şi Pădurilor şi Agenţia Naţională Sanitar Veterinară, Ministerul Apelor şi Protecţiei Mediului, Ministerul Integrării Europene;

· Integrarea în Piaţa Internă a Uniunii Europene, ce a avut în vedere ameliorarea regimului serviciilor publice, restructurarea Casei de Economii şi Consemnaţiuni şi implementarea planului de dezvoltare instituţională a Băncii Naţionale a României; 

· Îndeplinirea obligaţiilor în sectorul justiţiei şi al afacerilor interne prin programe legislative de dezvoltare instituţională, formare profesională şi de dezvoltare a bazei materiale: Ministerul de Interne (2 MEURO), Ministerul Justiţiei (1 MEURO); 

· Dezvoltarea coeziunii economice şi sociale (33 MEURO). Obiectivul a prevăzut proiecte referitoare la dezvoltarea regională prin lansarea unor proiecte, politici, prin elaborarea de proceduri şi constituirea unor structuri administrative şi de finanţare, precum şi pentru dezvoltarea coridorului paneuropean de transport nr. IV; 

· Creşterea gradului de integrare prin participarea României la programele comunitare şi la Programul TEMPUS (10,4 MEURO), programe ce au ca finalitate accelerarea procesului de pregătire a României în vederea aderării la Uniunea Europeană. 

2) Facilitatea de recuperare (Pre-Ins Facility) 

În aceeaşi perioadă, Comisia Europeană a alocat 100 MEURO pentru finanţarea unor proiecte din sfera privatizării şi restructurării, promovării investiţiilor străine şi luptei împotriva corupţiei. 

3) Programul de dezvoltare a infrastructurii de dimensiuni mari (LSIF)

Comisia Europeană a alocat 85 MEURO pentru finanţarea unor proiecte de refacere a infrastructurii de dimensiuni mari, cu precădere din sectorul transporturilor şi al protecţiei mediului înconjurător în ţările asociate. România a avut de alocat suma de 25 MEURO pentru un proiect de reabilitare a reţelei de drumuri. Proiectul s-a derulat în co-finanţare cu Banca Mondială şi cu Banca Europeană de Investiţii şi a avut un impact direct asupra coridorului pan-european nr. IX. 

România a beneficiat în anul 1999 de o alocare bugetară din partea Uniunii Europene în valoare de peste 200 MEURO. Din aceasta sumă, circa 156 MEURO au fost alocaţi pentru Programul Naţional PHARE 1999, iar circa 50 MEURO au fost destinaţi participării României la o serie de programe adresate tuturor ţărilor candidate, care au abordat următoarele domenii: protecţia mediului, infrastructura, cooperare transfrontalieră, sprijin acordat întreprinderilor mici şi mijlocii. 

În perspectiva noilor orientări ale Programului PHARE, Comisia Europeană va aloca statelor candidate un buget total de circa 10,5 miliarde EURO (1,5 miliarde EURO anual, în perioada 2000-2006). Din experienţa anilor precedenţi, România poate beneficia de circa 16 % din această sumă (o alocare anuală de circa 240 MEURO). 

Intrarea în vigoare, începând cu 1 ianuarie 2000, a celor trei fonduri de preaderare (ISPA pentru transporturi şi mediu, SAPARD pentru agricultură, PHARE) necesită eforturi suplimentare din partea României pentru crearea unui cadru legal şi instituţional adecvat. 

Astfel, între acţiunile întreprinse până în prezent de România pentru utilizarea fondurilor de preaderare, se pot aminti: 

• adoptarea Legii nr. 151/1998 privind dezvoltarea regională; 

• adoptarea Ordonanţei de Urgenţă nr. 24/1998 privind zonele defavorizate, aprobată şi modificată prin Legea 20/1999; 

• înfiinţarea Agenţiei Naţionale pentru Dezvoltare Regională; 

• demararea Programelor PHARE pentru politici regionale şi coeziune economică şi regională; 

• realizarea Planului Naţional de Dezvoltare, anexat la Programul Naţional de Aderare a României la Uniunea Europeană, ca mecanism de utilizare a fondurilor de preaderare. 

Asistenţa financiară în 1999 

În data de 30 decembrie 1999, au fost semnate memorandumurile de finanţare pentru Programele Phare multiţară precum şi programele RICOP, Phare naţional, Facilitatea pentru infrastructuri de mari dimensiuni, Facilitatea de recuperare, Cooperare transfrontalieră. 

Programul RICOP 

Memorandumul de finanţare prevede acordarea de asistenţă financiară nerambursabilă de 100 MEURO şi se află în strânsă legatură cu implementarea acordurilor negociate cu Banca Mondială şi Fondul Monetar Internaţional. 

Asistenţa financiară nerambursabilă este destinată pentru: 

· acoperirea cheltuielilor bugetare determinate de restructurare, prin intervenţii în cazurile de disponibilizare (servicii de pre-plasament şi plăţi compensatorii) - 28 MEURO 

· crearea de locuri de muncă în domeniul lucrărilor publice - 14 MEURO 

· iniţiative de promovare a ocupării forţei de muncă - 9 MEURO 

· finanţarea creării de micro-afaceri şi IMM-uri - 30 MEURO 

· măsuri sociale care să compenseze pierderea de locuri de muncă - 10 MEURO 

· asistenţă tehnică - 9 MEURO 

Programul Phare 1999 

Reprezintă un nivel de finanţare de 55,2 MEURO şi are ca obiective prioritare: 

a. întărirea democraţiei, statului de drept şi a drepturilor omului prin acordarea de asistenţă în domeniul juridic şi îmbunătăţirea performanţelor în privinţa serviciilor de protecţie a copilului; 

b. pregătirea pentru integrarea pe piaţa internă unică a Uniunii Europene. Proiectele ce urmează a fi finanţate se referă la implementarea legislaţiei pentru standardizare, legea concurenţei şi ajutorul de stat, precum şi asistenţa pentru privatizare. 

Facilitatea pentru structuri de mari dimensiuni (LSIF) 

Reprezintă o finanţare nerambursabilă de 16,3 MEURO şi a fost acordată componentelor de mediu şi energie. Această sumă este constituită din proiectul LSIF partea IV (RO 9903) de 2 MEURO şi din proiectul LSIF partea V (RO 9909) de 14,3 MEURO. 

Facilitatea de recuperare (Pre-Ins) 

Prevede o finanţare de 21 MEURO destinată proiectelor din domeniile transporturilor, energiei şi lupta împotriva corupţiei. 

Cooperare transfrontalieră 

Domeniile identificate în cadrul programului sunt transporturi, energie, protecţia mediului şi dezvoltarea regională. Programele vor fi aplicate în zonele frontaliere cu Bulgaria şi Ungaria şi au un buget de 5 MEURO euro fiecare. 

Programul CONSENSUS III 

Program pentru reforma în domeniul protecţiei sociale şi implementarea acquis-ului în domeniul social. Autoritatea de implementare este Ministerul Muncii şi Solidarităţii Sociale. Bugetul pentru acest program este de 2 MEURO. 

Facilitatea pentru pregătirea proiectelor 

Obiectivele acestui program sunt: 

· lansarea şi implementarea cu succes a asistenţei financiare acordată de UE prin Programul PHARE;

· coeziune economică şi socială; 

· asigurarea desfăşurării, într-un mod rapid şi eficient, a procesului de licitaţie pentru proiectele de investiţii din cadrul componentei “Coeziune economică şi socială” în 2000 şi 2001; 

Coordonatorul naţional al asistenţei va propune Comisiei o listă de proiecte pentru care se doreşte asistenţa financiară în baza acestui program.

Bugetul acestui program este: 3,5 MEURO 

Twinning 

În cadrul Programului naţional Phare, o particularitate îl constituie programul de înfrăţire instituţională (twininng). 

Programul de înfrăţire instituţională între administraţia română şi administraţiile statelor membre, destinat să sprijine crearea unei administraţii publice eficiente, capabile să asigure aplicarea acquis-ului comunitar la standardele cerute de calitatea de membru al Uniunii Europene, se află la doilea exerciţiu de aplicare. 

Programele lansate în cadrul primului exerciţiu, finanţat din bugetul PHARE naţional pe 1998 cu 10,2 MEURO, au fost demarate în toamna anului 1999, fiind adresate sectoarelor agricultură, dezvoltare regională, mediu, justiţie şi afaceri interne şi finanţe. 

Pregătirea proiectelor celui de al doilea exerciţiu, finanţate din bugetul PHARE naţional pe 1999 cu 6,725 MEURO, se află în faza elaborării ofertelor de către statele membre interesate, urmând să fie selectate statele membre partenere. 

Asistenţa financiară Phare în 2000 

Asistenţa financiară nerambursabilă acordată de UE prin Programul Phare a fost de 242 MEURO. 

Phare (I) 

Principiul de bază: “accession-driven” (asistenţa concentrată asupra priorităţilor pe care le au ţările candidate în îndeplinirea “criteriilor de la Copenhaga” ) 

Nu va mai acoperi obiectivele sectoriale sau orizontale destinate finanţării prin noi instrumente (ISPA şi SAPARD) 

- naţional 

- transfrontalieră: cooperare între ţări membre şi ţări candidate şi între ţări candidate 

- multiţară: sprijină sectoare unde, pe lângă abordări naţionale, sunt necesare abordări mai largi 

Cadrul programării, dat de: 

- Partenariatele pentru Aderare (documente întocmite anual de Comisia Europeană) 

- Programele Naţionale pentru Aderare (detaliază angajamentele fiecărei ţări cu privire la măsurile preconizate pentru îndeplinirea “criteriilor de la Copenhaga”) 

Principiile programării: 

- concentrarea asistenţei (pentru a evita disipări care reduc impactul asistenţei) 

- asigurarea sustenabilităţii efectelor unor programe anterioare 

- asigurarea unui echilibru adecvat între toate “criteriile de la Copenhaga” 

- fondurile Phare nu pot reprezenta unica sursă de finanţare a măsurilor întreprinse pentru respectarea criteriilor de aderare 

Tipuri de acţiuni sprijinite 

· dezvoltare instituţională (circa 30% din totalul alocaţiilor bugetare) 

· adoptarea şi punerea în aplicare a acquis-ului comunitar 

· pregătirea pentru participarea la politici comunitare (coeziunea economică şi socială) 

· îndeplinirea “criteriului politic” (pot fi sprijinite şi ONG-uri)

· investiţii (circa 70% din totalul alocaţiilor bugetare) 

· întărirea infrastructurii de reglementare necesară pentru respectarea acquis-ului 

· finanţarea obiectivelor de coeziune economică şi socială, pe baza principiilor: 

· catalizării 

· co-finanţării 

· adiţionalităţii

Moduri specifice de utilizare a asistenţei: 

- exerciţiile de twinning 

- co-finanţarea contribuţiei naţionale la programele comunitare (deschise, în primul rând, participării ţărilor membre) 

Phare (II) 

Mecanisme şi proceduri de implementare 

Principiul de bază: descentralizare sub supravegherea Comisiei Europene. 

Presupune: 

- gestionarea programelor de către instituţii din ţările beneficiare 

- Fond Naţional, cu rol de trezorerie centrală (în cadrul Ministerului Finanţelor Publice) 

- agenţii de implementare, responsabile cu organizarea şi desfăşurarea licitaţiilor, contractarea şi efectuarea plăţilor (OPCP din cadrul MFP, ANDR, AND) 

- autorităţi de implementare, responsabile cu implementarea tehnică a proiectelor

- implicarea Comisiei, potrivit principiului deconcentrării (număr crescând de decizii care pot fi luate la faţa locului, de către Delegaţii): 

- autorizarea exactă a conţinutului concret al acţiunilor finanţate (termeni de referinţă, specificaţii tehnice etc) 

- supervizarea modului de desfăşurare a procedurilor competitive de achiziţie a bunurilor şi serviciilor 

- aprobarea rezultatelor licitaţiilor şi andosarea contractelor 

- controlul desfăşurării activităţilor

Selecţionarea contractanţilor: potrivit unor proceduri standard Phare, cu următoarele excepţii posibile: 

- în cazul proiectelor de dezvoltare instituţională 

- exerciţiile de twinning 

- furnizorul este o reţea de instituţii din Statele Membre 

- furnizorul este o instituţie multilaterală cu o competenţă recunoscută în domeniul respectiv

- în cazul investiţiilor 

- pot fi aplicate procedurile naţionale de achiziţii publice, dar numai după ce Comisia îşi va fi dat autorizarea pe baza analizei compatibilităţii lor cu directivele şi regulamentele comunitare relevante

Programe finanţate de Uniunea Europeană în domeniul dezvoltării Întreprinderilor Mici şi Mijlocii 

RO9711 - Dezvoltarea sectorului IMM 

RO9807.01 - Coeziunea economică şi socială 

RO9809.02.01.02 - Credite pentru IMM RO9904 - RICOP, Componenta financiară 

1. RO9711 - Dezvoltarea sectorului IMM 

A cuprins o componentă - RO9711 - pentru dezvoltarea sectorului IMM, prin care se asigură finanţare pe termen mediu, destinată IMM, prin intermediul unor bănci selectate (Banca Ion Ţiriac, CEC şi Banca Românească). 

Se urmăreşte prin acest program crearea de puncte focale pentru IMM într-un număr limitat de regiuni, dezvoltând astfel capacitatea bancară de operare în acest domeniu; în plus, programul va contribui la dezvoltarea de pachete de creditare şi alte servicii bancare pentru IMM. 

Băncile îşi asumă răspunderea administrării fondurilor şi evaluează cererile de credit, decizând dacă proiectul propus poate fi finanţat prin acest program. 

Beneficiarii sunt IMM, care trebuie să participe la co-finanţare cu 25% din investiţia totală. Împrumuturile de până la 0,3 MEURO se acordă pe perioade de până la şase ani, în funcţie de natura bunurilor finanţabile şi de capacitatea reală de rambursare şi pot cuprinde o perioada de graţie de maxim 1 an. Bugetul pentru această componentă totalizează 6 MEURO, din care 0,25 MEURO pentru contractarea asistenţei tehnice şi 5,75 MEURO pentru acordarea de credite.

Asistenţa financiară din partea Uniunii Europene reprezintă 60% din totalul asistenţei acordate către beneficiari, restul până la 100% reprezentând contribuţia băncilor la acest program, care dispune astfel de o finanţare ce totalizează 9,583 MEURO, acordată sub formă de credite pentru IMM. Până în prezent au fost selectate 65 de propuneri de proiecte spre creditare, care acoperă 75% din întreaga sumă disponibilă. 

Beneficiarii creditelor trebuie să asigure din surse proprii minim 15% din valoarea investiţiei. Zonele geografice eligibile pentru acest program sunt, în funcţie de existenţa sucursalelor băncilor selectate următoarele: Argeş, Braşov, Botoşani, Bucureşti, Cluj, Constanţa, Iaşi, Neamţ, Prahova, Olt, Suceava, Teleorman, Timişoara şi Vaslui. Domeniile pentru care nu se acceptă propuneri de proiecte pentru finanţare sunt: agricultura, extractiv, energetic, comerţ (en-gros şi en-detail). 

Autoritatea de implementare pentru această componentă este Agenţia Naţională pentru Întreprinderi Mici şi Mijlocii. 

Ultima evaluare a acestui program arată că există mari diferenţe între bănci

cu privire la fondurile aprobate şi contractate, precum şi fondurile contractate şi cele efectiv finanţate (plătite), ceea ce ar putea determina o realocare a fondurilor între bănci. 

2. RO9807.01 - Coeziunea economică şi socială 

Pentru componenta “Coeziune economică şi socială” - RO9807 din cadrul acestui program a fost alocat un buget de 33 MEURO. 

Obiectivele acestui subprogram sunt: 

· pregătirea României pentru elaborarea şi implementarea programelor de tip obiectiv 1 ale Uniunii Europene,

· elaborarea Planurilor de Dezvoltarea Regională, 

· stabilirea de structuri administrative conform priorităţilor descrise în Parteneriatul de Aderare,

· dezvoltarea capacităţii instituţionale pentru implementarea programului SAPARD şi sprijin practic în utilizarea fondurilor în domeniul dezvoltării rurale, 

· identificarea proiectelor, stabilirea priorităţilor şi pregătirea finanţării prin programul ISPA, 

· investiţii prin realizarea de proiecte în domeniul dezvoltării regionale. 

Agenţia de implementare pentru acest subprogram este Agenţia Naţională pentru Dezvoltare Regională care reuşeşte să asigure diseminarea asistenţei financiare la nivel teritorial prin structura celor 8 agenţii de dezvoltare regională. 

Din bugetul total, 15 MEURO au fost alocaţi pentru proiecte de investiţii în domeniul restructurării industriale, turism şi dezvoltarea resurselor umane. 

Oferta pentru 1999 a cuprins 3009 propuneri de proiecte. Procesul de selecţie s-a aflat în desfăşurare, iar proiectele au fost aprobate pentru fiecare regiune de către Consiliul de dezvoltare regională din fiecare regiune în parte. 

1. RO9809.02.01.02 - Credite pentru IMM 

Această componentă face parte din asistenţa financiară acordată României prin Facilitatea de recuperare 1998 (Pre-Ins Facility), program ce a fost implementat în urma semnării Memorandumului de finanţare între Guvernul României şi Uniunea Europeană. Proiectul "Credite pentru IMM" prevedea finanţarea activităţilor legate de reducerea şomajului în zonele miniere care sunt cel mai mult afectate de procesul de restructurare. 

Codul proiectului Titlul proiectului MEURO 

RO9809.02.01 Componenta IMM 4,0 

RO9809.02.01.01 Asistenţa tehnică pentru

componenta IMM 0,3 

RO9809.02.01.02 Credite

acordate IMM 3,7 

Autoritatea de contractare a instituţiilor financiare (instituţii bancare) care urmează să deruleze creditele în baza acestui program este Oficiul de plăţi şi contractare PHARE din cadrul Ministerului Finanţelor. Astfel, a avut loc publicitatea privind cererea de ofertă pentru selectarea instituţiilor financiare intermediare. 

Schema de finanţare presupunea acordarea de credite pe termen mediu/lung, la care se putea adăuga şi asistenţa nerambursabilă de până la 25%. Beneficiarii creditelor trebuiau să asigure din surse proprii minim 5% din valoarea investiţiei. Suma rămasă până la 100% a fost acoperită prin finanţare PHARE (atât sub formă de credit cât şi asistenţă nerambursabilă) în procent de până la 71,25% din investiţia planificată şi prin aportul instituţiilor financiare au fost selectate de cel puţin 23,75% din suma totală pentru fiecare proiect. 

Împrumuturile de până la 0,3 MEURO se acordă pe perioade de până la şase ani şi pot cuprinde o perioadă de graţie de maxim 2 ani. Făcând parte din Fondul MARR pentru dezvoltarea zonelor miniere, acest program se adresează în mod prioritar judeţelor Gorj şi Hunedoara, iar investiţiile ce pot fi finanţate prin acest program exclud următoarele sectoare: agricultura, extractiv, energetic, comerţ (en-gros şi en-detail), arme şi muniţii, jocuri de noroc, produse alcoolice şi tutun, valori mobiliare, instituţii bancare, asigurări, investiţii financiare şi servicii. 

 

2. RO9904 – RICOP - Componenta financiară 

Programul RICOP cuprinde o componentă legată de elaborarea de proiecte privind crearea sau dezvoltarea de întreprinderi mici şi mijlocii şi micro-afaceri în zonele RICOP afectate de închiderea întreprinderilor, aşa cum acestea au fost precizate în Planul de Restructurare, agreat de Guvernul României şi Comisia Europeană. Rezultatul aşteptat după implementarea acestei componente constă în crearea a cca. 10000 locuri de muncă. 

Bugetul pentru această componentă totalizează 30 MEURO. 

În perioada următoare va fi elaborată schema de finanţare, atât prin acordarea de credite, cât şi asistenţă financiară nerambursabilă. Unitatea locală de implementare a proiectelor (ULIP) şi Oficiul de plăţi şi contractare PHARE (OPCP) desemnează un administrator al fondului în fiecare dintre cele cinci zone RICOP, în urma unei proceduri de licitare. 

Administratorii fondurilor îşi asumă răspunderea administrării finanţării şi evaluează cererile de credit, decizia urmând să fie luată de Comitetul de coordonare zonală (CCZ), din care fac parte reprezentanţi ai diferitelor autorităţi locale implicate în Programul RICOP. 

Componenta nominală a fiecărui CCZ s-a stabilit prin Ordin al Ministrului transporturilor, în calitate de coordonator al Programului RICOP. 

Asistenţa financiară şi tehnică bilaterală

Asistenţa multilaterală oferită de Uniunea Europeană ţărilor din Europa centrală şi de est, candidate la aderare, în principal prin Programul PHARE, este de cele mai multe ori completată de diverse programe de asistenţă bilaterală, oferite de statele membre. 

În planul asistenţei financiare, România a beneficiat, pe lângă fondurile nerambursabile PHARE, şi de un volum semnificativ de asistenţă din partea ţărilor “G-24”. 

Principale surse de finanţare ale asistenţei bilaterale sunt reprezentate de fonduri provenind de la guvernele ţărilor donatoare, transferul acestora făcându-se prin organisme guvernamentale, agenţii specializate cvasi-guvernamentale şi prin organizaţii neguvernamentale (ONG). 

O altă sursă o reprezintă asistenţa bilaterală privată, a cărei principală modalitate de exprimare este reprezentată de ONG-uri. 

Asistenţa de acest fel a vizat cel mai des: acordarea de consultanţă, furnizarea de know-how, organizarea de vizite de studiu şi cursuri de instruire, precum şi dotarea cu echipamente pentru derularea normală a proiectelor. 

Domeniile prioritare ale asistenţei bilaterale se confundă, în linii mari, cu domeniile sprijinite prin asistenţa multilaterală şi au în vedere: restructurarea şi privatizarea, agricultura, finanţele, învăţământul, cercetarea, dezvoltarea economică locală, administraţia publică, dezvoltarea infrastucturii, dezvoltarea societăţii civile şi pregătirea României pentru aderarea la Uniunea Europeană.

